ગાંધીનગર– અમદાવાદ તથા ગાંધીનગર જિલ્લામાં પરિસરીય હવાની ગુણવત્તા દિલ્હી તથા અન્ય રાજ્યોની સાપેક્ષમાં સારી છે, તેમ છતાં પરીસરીય હવાની ગુણવત્તા વધુ સારી બનાવવા અર્થે સૂચનો થયા હતા. અમદાવાદની પરીસરીય હવાની ગુણવત્તા સુધારવા લેવાના થતા વિવિધ પગલાં પર વિસ્તૃત ચર્ચા કરતાં મુખ્ય સચિવ જે.એન.સીંઘે જણાવ્યું હતું કે, આ બેઠકમાં અગમચેતી રૂપે વિવિધ નિર્ણયો લેવાયા હતા. તેમજ ગુજરાતમાં પોલ્યુશન કન્ટ્રોલ બોર્ડ હવાની ગુણવત્તા માપન માટે નવા સ્ટેશનો સ્થાપશે. મુખ્ય સચિવ જે. એન. શીંઘે વધુ માહિતી આપતા કહ્યું હતું કે અમદાવાદ મ્યુનિસિપલ કોર્પોરેશન દ્વારા આગામી સમયમાં બસોના પ્રમાણમાં વધારો કરવાનું આયોજન છે, તેના ભાગરૂપે કોર્પોરેશન આગામી સમયમાં નવી તમામ બસો સી.એન.જી. આધારિત જ ખરીદશે. ટ્રાન્સપોર્ટેશન વિભાગ દ્વારા પંદર વર્ષથી જૂના કોમર્શીયલ વાહનોનું રજીસ્ટ્રેશન રદ કરવા અંગેની નીતિ બનાવવામાં આવશે. સી.એન.જી./ઇલેક્ટ્રીકથી ચાલતા ઓછી પ્રદૂષણ ક્ષમતા ધરાવતા વાહનોની ખરીદીમાં પ્રોત્સાહન આપવા માટે નાણાકીય સહાય તથા વાહનોની ખરીદી માટે સબસીડી ફાળવવા માટે નીતિ બનાવામાં આવશે. શહેરના ગીચ વિસ્તારોમાં પબ્લિક ટ્રાન્સપોર્ટનો વ્યાપ વધારવા માટે દરેક મ્યુનિસિપલ કોર્પોરેશન દ્વારા આયોજન કરવામાં આવશે.